text: Хуманитарното училище осинови книги - Фортисимо – това е лично!
  Хуманитарното училище осинови книги
  Пет., 26 Февруари 2010 08:39 Мина Денева
  Осиновена книга? Звучи екзотично и дори предизвиква усмивки, нали? Учениците от шуменското Хуманитарно училище "Йоан Екзарх Български" обаче осиновиха за един ден цели две книги.
  В библиотеката на училището в продължение на месец ще гостува достолепно старопечатно Евангелие, изключително добре запазено двуцветно издание от 1857 година.
  Книгата е собственост на Регионалната библиотека "Ст. Чилингиров". Така навършващото десет години Хуманитарно училище стана първото учебно заведение в страната, което откликна на инициативата на Националната библиотека "Св. Св. Кирил и Методий" и вестник "Култура", като за юбилея си подари осиновена книга от колекцията "Славянски кирилски печатни книги ХV-ХХ в.". Това е "Ламент" – учебен сборник, състоящ се от седем отделни издания.
  Книгата е реставрирана на листове и се съхранява в този вид. Едно повторно подвързване би предпазило екземпляра от повреда, смятат експертите. И двете осиновени, старопечатни книги са в добро състояние.
  Парите, които са необходими за реставрацията им не са много. Общо 550 лева ще бъдат достатъчни, за да бъдат обеззаразени, подвързани и съхранени за поколенията. Първите 40 лева се събраха само за десет минути след поставянето на касичката за дарения.
  Всъщност, прилича му на Хуманитарното училище да стане първият книгоосиновител. Това е и най-добрият начин да отбележи десет годишния си юбилей и дай-боже да повлече крак за да станат осиновителите повече. В старопечатния фонд само на регионалната библиотека в Шумен има още 454 подобни книги, които очакват своя осиновител.
  Предстои тези заглавия, както и други редки и ценни екземпляри да бъдат обявени на сайта на книгохранителницата, за да намерят книголюбци, които да отделят средства за запазването им.
  От библиотеката споделиха за fortisimo.eu, че скоро ще предложат и на собствениците на старопечатни издания да ги дарят във фонда за реставрация и съхранение. Защото има за кого и за какво да бъдат запазени тези книги.
  Очаква се сегашните деца на възраст от 4 до 8 години да станат най-четящото поколение на България. Поне така обещават социолозите, чиито изследвания недвусмислено показват, че нито компютрите, нито телевизията са успели да изместят книгата.